玉蕊花
作者：鄭域
朝代：宋

paragraphs: 維揚后土廟瓊花，安業唐昌宮玉蕊。
判然二物本不同，喚作一般良未是。
瓊花雪白輕壓枝，大率形模八仙耳。
山谿野路多見之，樵夫摧殘如獮薙。
比之玉蕊似實非，金粟冰絲那有此。
花鬚中有碧膽瓶，別出瓏璁高半指。
清馨靜夜衝九天，招隠瑶臺女仙子。
乘風躍馬汗漫遊，偷折繁香分月姊。
紫莖柘葉荼䕷條，少到尋常人眼底。
翰林內苑集賢閣，雨露承天近尺咫。
後生不識天上花，又把山礬輕比擬。
葉酸而澀供染黄，不著霜縑偏入紙。
江鄉老少知此名，鄭榐瑒音無正字。
方言土諺隨舌訛，烏馬成焉固應爾。